‘Ek is nou net ŉ gewone student’Beàtha Groenewald is Dinsdag uit haar amp verwyder. (Foto: Facebook) “Ek is nou net ŉ gewone student.” Só vertel Beàtha Groenewald ŉ week nadat sy as sekretaresse van die Noordwes-Universiteit (NWU) se kampusstudenteraad (KSR) bedank het. Groenewald is tans besig met haar honneursjaar in toerisme aan die NWU. Sy het verlede week haar bedanking ingedien ná ŉ tweede mosie van wantroue teen haar. “Ek was emosioneel geruk toe ek hoor daar is weer ŉ mosie van wantroue teen my. Ek wou nie weer teruggaan nie en het nie kans gesien vir die voortgesette boeliegedrag nie. Daarom het ek besluit om eerder te bedank,” sê Groenewald. Sy is op 13 Februarie van haar pligte onthef nadat sy glo vir dorpskoshuise aan die Potchefstroom-kampus, wat na bewering “te wit is”, in die bresse getree het. Kort ná haar skorsing het AfriForum Jeug, wat Groenewald ondersteun in dié verband, ingetree en ŉ prokureursbrief aan die uitvoerende direkteur van studentelewe gestuur. Sy is verlede Donderdag, tien dae nadat ŉ mosie van wantroue teen haar geslaag het, weer in haar posisie herstel, waarna sy bedank het. Groenewald probeer steeds tot verhaal kom oor die hantering van die situasie, die oorspronklike rede vir haar skorsing en haar eindelike besluit om te bedank. “Ek is hartseer, want vir vyf jaar het ek in die raad gedien en my lewe aan die kampus en studente gewy. Ek het jaarliks met studenteraadtoekennings weggestap en die ekstra myl vir my werk gestap.” In dieselfde asem slaak sy ŉ sluk van verligting omdat sy nie meer “die onregverdigheid in die KSR hoef te verduur nie”. “Ek kan elke dag klas loop, sonder die onnodige drama wat die KSR die afgelope ruk vir my veroorsaak het.” Sy kry ook heelwat steun van medestudente. “Soveel studente het al vir my ŉ boodskap gestuur en my bedank omdat ek vir hulle opgestaan het toe niemand anders kon nie.” ‘Te na gekom’ Die NWU se Potchefstroomkampus. (Foto: NWU Pukke/Facebook) Sy meen haar oorspronklike skorsing was onregverdig en dat die raad nie werklike gronde gehad het om haar die trekpas te gee nie. “Ek is ook teleurgesteld in die universiteit wat nie ingegryp het nie. Niemand van die kantoor van die direkteur van studentelewe het my eens genader nie.” Groenewald is ook van mening dat die voorval en die “diversiteitskwessie daaragter” versteek is deur die fokus op haar te plaas. Sy sê sy het ook besef dat sy nie afgedank is oor haar werk of optrede nie. “Ek is afgedank oor ŉ persoonlike vendetta teen my. Daar was uit die staanspoor pogings om my uit die raad te werp. Toe ek vir die studente opgestaan het, was dit ŉ gulde geleentheid om my in die pad te steek.” Sy sê dit voel ook of “daar politieke agendas agter die besluite in die raad geskuil het”. Die suksesvolle mosie van wantroue volg nadat raadslede oortuig was dat Groenewald vertroulike inligting oor die vergadering uitgelek het. Minstens 12 raadslede het die mosie gesteun. Behalwe dat sy verraai voel deur die ander raadslede, ontken Groenewald ook dat sy vertroulike inligting laat uitlek het. “Dit is ŉ vals beskuldiging waarvoor geen bewyse bestaan nie.” Groenewald hoop nie dat die voorval ŉ struikelblok sal wees wanneer sy ná haar honneursjaar vir werk moet aansoek doen nie. “Ek hoop mense sien my hart en besef dat ek vir die regte redes opgestaan het. Ek hoop die voorval het ŉ positiewe uitwerking op my toekoms. “As ek die tyd kon terugdraai, sou ek presies dieselfde gedoen het.”